70.

dôrazne odsudzuje čiastočné a protiprávne opätovné otvorenie Varoše v meste Famagusta, čo podkopáva vzájomnú dôveru, a tým aj perspektívu obnovenia priamych rozhovorov o komplexnom vyriešení cyperskej otázky, a to negatívnou zmenou situácie na mieste, prehĺbením rozdielov a zakotvením trvalého rozdelenia Cypru; varuje pred akoukoľvek zmenou súčasného stavu vo Varoši, ktorá by bola v rozpore s rezolúciami BR OSN; vyzýva Turecko, aby toto opatrenie zvrátilo a vyhlo sa akýmkoľvek jednostranným krokom, ktoré by mohli vyvolať ďalšie napätie na ostrove, v súlade s nedávnou výzvou BR OSN; vyzýva Turecko, aby stiahlo svoje jednotky z Cypru, odovzdalo oblasť Varoša jej zákonným obyvateľom pod dočasnou správou OSN v súlade s rezolúciou BR OSN č. 550 (1984) a zdržalo sa krokov, ktoré menia demografickú rovnováhu na ostrove prostredníctvom politiky nelegálnych osád; opakuje svoju výzvu Turecku, aby sa zaviazalo a prispelo ku komplexnému riešeniu v súlade s príslušnými rezolúciami Bezpečnostnej rady OSN, a to aj o reštitúcii majetku a ochrane náboženských miest; vyjadruje poľutovanie nad tým, že najvyššie turecké orgány schválili riešenie v podobe existencie dvoch štátov na politické a nacionalistické účely, a naliehavo vyzýva tureckú vládu, aby sa konkrétne zaviazala k výzve generálneho tajomníka OSN na obnovenie rokovaní; naliehavo žiada dotknuté strany, aby čo najskôr obnovili rokovania o opätovnom zjednotení Cypru pod záštitou generálneho tajomníka OSN, od miesta kde boli prerušené a nadviazali na dohody, ktoré sa už dosiahli v rámci procesu z Crans-Montany v roku 2017; vyzýva EÚ a jej členské štáty, aby zohrávali aktívnejšiu úlohu pri zaistení úspešného zavŕšenia rokovaní; opakuje svoju podporu spravodlivému, komplexnému a realizovateľnému riešeniu na základe bikomunálnej, bizonálnej federácie s jednotnou medzinárodnou právnou subjektivitou, jednotnou zvrchovanosťou a jednotným občianstvom a s politickou rovnosťou medzi obomi komunitami, ako je to vymedzené v príslušných rezolúciách Bezpečnostnej rady OSN, v súlade s medzinárodným právom a acquis EÚ a na základe rešpektovania zásad, na ktorých je založená Únia; je pevne presvedčený, že udržateľné riešenie konfliktu možno dosiahnuť len prostredníctvom dialógu, diplomacie a rokovaní v duchu dobrej vôle a v súlade s medzinárodným právom; vyjadruje pevné presvedčenie, že udržateľné riešenie cyperského problému by prospelo všetkým krajinám v regióne; zdôrazňuje, že je potrebné, aby sa po vyriešení cyperského problému acquis EÚ uplatňovalo na celom ostrove, ako aj dôležitosť komunikácie s demokratickými silami komunity tureckých Cyperčanov; oceňuje dôležitú prácu Výboru pre nezvestné osoby spoločného pre obe komunity, ktorý sa zaoberá pátraním po nezvestných tureckých aj gréckych Cyperčanov, a víta skutočnosť, že na niekoľko rokov bol poskytnutý lepší prístup do všetkých významných miest vrátane vojenských priestorov; vyzýva Turecko, aby pomáhalo Výboru pre nezvestné osoby poskytovaním informácií zo svojich vojenských archívov; vyjadruje poľutovanie nad tým, že Turecko naďalej odmieta dodržiavať právne predpisy v oblasti letectva a vytvoriť komunikačný kanál medzi centrami riadenia letovej prevádzky v Turecku a Cyperskej republike, čo prináša skutočné bezpečnostné riziká a nebezpečenstvá, ako ich identifikovala Európska agentúra pre bezpečnosť letectva a Medzinárodná federácia združení dopravných pilotov; zastáva názor, že by to mohla byť oblasť, v ktorej by Turecko mohlo preukázať svoj záväzok k opatreniam na budovanie dôvery, a vyzýva Turecko, aby spolupracovalo plným vykonávaním právnych predpisov EÚ v oblasti letectva; pripomína svoju pozíciu vyjadrenú v predchádzajúcich uzneseniach o zavedení iniciatívy v Rade pre všetky členské štáty EÚ s cieľom zastaviť udeľovanie licencií na vývoz zbraní do Turecka v súlade so spoločnou pozíciou Rady 2008/944/SZBP;